Hyd Internet 125 Views eaden gardens stadium
eaden gardens stadium
కోల్‌కతా: భారత్‌-శ్రీలంక జట్ల మధ్య గురువారం తొలి టెస్టు ప్రారంభం కానుంది. అయితే కోల్‌కతా వేదికగా గురువారం జరగనున్న మ్యాచ్‌కు వరుణిడి రూపంలో ముప్పు పొంచి ఉంది. బంగాళాఖాతంలో అల్పపీడనం ఏర్పడటంతో శనివారం వరకు కోల్‌కతాలో వాతావరణం మేఘావృతమై ఉండనుంది. వర్షం కురిసే అవకాశం కూడా ఉంది. దీంతో మ్యాచ్‌కు వర్షం ఆటంకం కలిగించే అవకాశం ఉంది. గతంలో ఈడెన్‌ గార్డెన్స్‌ స్టేడియం డ్రైనేజీ, అవుట్‌ ఫీల్డ్‌ సమస్యలను ఎదుర్కోవడం కూడా కలవరపెడుతోంది. కొన్నేళ్ల క్రితం సరైన డ్రైనేజీ వ్యవస్థ లేకపోవడంతో ఐపిఎల్‌ మ్యాచ్‌ను రద్దు చేశారు. అదొక్కటే కాదు సౌతాఫ్రికాతో జరగాల్సిన ఓ టీ20 మ్యాచ్‌ కూడా అవుట్‌ ఫీల్డ్‌ చిత్తడిగా ఉండటంతో రద్దయ్యింది. కానీ బెంగాల్‌ క్రికెట్‌ సంఘం అధ్యక్షుడిగా మాజీ కెప్టెన్‌ సౌరభ్‌ గంగూలీ బాధ్యతలు స్వీకరించాక పరిస్థితిలో మార్పు వచ్చింది. హోవర్‌ కవర్‌గా పిలిచ్‌ పిచ్‌ కవర్‌ను గంగూలీ ఇంగ్లాండ్‌ నుంచి తెప్పించాడు. వర్షం నీరు నిలవకుండా ఉండేందుకు తగిన మార్పులు చేపట్టారు. నీటిని పీల్చే సూపర్‌ సోప్పర్లను తెప్పించారు. బుధవారం నుంచి శనివారం వరకు నగరంలో వాతావరణం మేఘావృతమై ఉంటుందని వాతావరణ శాఖ తెలిపింది. వర్షాలు కూడా కురిసే అవకాశం ఉందని స్పష్టం చేసింది. చిరుజల్లులు మ్యాచ్‌కు ఏ మాత్రం ఆటంకం కలిగించవని క్యాబ్‌ గ్రౌండ్‌ కమిటీ హెడ్‌ దేబబ్రతా దాస్‌ తెలిపారు. నాలుగు గంటల పాటు వర్షం కురిసినా కూడా 20 నిమిషాల్లో నీటిని బయిటకు తోడేస్తామని ఆయన ధీమాగా చెప్పారు. పిచ్‌ కవర్లపై నిలిచిన నీటిని పీల్చే యంత్రాలను తెప్పించామని ఆయన తెలిపారు. వర్షం కారణంగా మ్యాచ్‌ నిలిచి పోకుండా ఉండేందుకు అత్యాధునిక యంత్రాలు తమ వద్ద ఉన్నాయని చెప్పారు. ఇటీవలే శ్రీలంక సొంతగడ్డ మీద భారత్‌ చేతిలో వైట్‌ వాష్‌కు గురైంది. చండీమాల్‌ నాయకత్వం లోని లంక జట్టు మాథ్యూస్‌, రంగన హెరాత్‌పై అధికంగా ఆధారపడుతోంది. గత 35 ఏళ్లలో ఆ జట్టు భారత గడ్డ మీద 16 టెస్టులు ఆడిన ప్పటికీ… ఒక్క మ్యాచ్‌లోనూ విజయం సాధించ లేకపోయింది.